În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Agricol și Legile Proprietății și directorul executiv al Direcției Economice, formulează următorul

**RAPORT DE SPECIALITATE**

la proiectul de hotărâre privind aprobarea modului de administrare, în anul 2025, a pajiștilor aflate în domeniul privat al Municipiului Satu Mare

Prin Hotărârea Consiliului Local Satu Mare nr. 17 din data de 31.01.2019

s-a aprobat Amenajamentul pastoral pentru U.A.T. Satu Mare care se aplica pentru o perioadă de 10 ani.

În situația în care o suprafață de pajiște devine disponibilă în vederea închirierii, comisia de analizare și soluționare a cererilor de închiriere a pajiștilor aflate în domeniu privat al Municipiului Satu Mare va proceda la închirierea acesteia conform Regulamentului aprobat prin art. 4 din Hotărârea Consiliului Local Satu Mare nr. 45/27.02.2020, modificat și completat prin art. 4 din Hotărârea Consiliului Local Satu Mare nr. 80 din 23.02.2023.

Prin Decizia Prefecturii Județului Satu Mare nr. 371/1991 privind atribuirea suprafețelor de pajiști, în temeiul art. 6 și art. 40 din Legea fondului funciar s-a atribuit o suprafață de 773 ha teren, cu categoria de folosință pășuni și fânețe, municipiului Satu Mare. Din totalul mai sus menționat s-a identificat o suprafață de 53,87 ha, cu categoria de folosință pajiși înscrisă sub nr. top 1415 - Sătmărel, nr. top. 1417 - Sătmărel, nr. top. 1419 - Sătmărel și nr. top. 1061 - Balta Blondă, care a fost lasată la dispoziția Comisiei municipale de fond funciar ca rezervă. Deoarece această suprafață nu manifestă interes din partea persoanelor îndreptățite să beneficieze de prevederile legii fondului funciar, motivat de faptul că terenurile cu categoria de folosință pajiști au un regim juridic special, comisia de analizare și soluționare a cererilor de închiriere a pajiștilor aflate în domeniul privat al Municipiului Satu Mare va proceda la închirierea acesteia pe perioada rămasă de valabilitate a Amenajamentului Pastoral, respectiv 4 ani.

La stabilirea prețului de închiriere a pajiștilor s-a avut în vedere prevederile art. 6 alin. (3) și (4) Anexa la Normele Metodologice pentru aplicarea prevederilor Ordonanței de urgență 34/2013 aprobată prin HG nr. 1064/2013 cu modificările și completările ulterioare. Aceste prevederi s-au coroborat cu cele ale Anexei care conține Ghidul Cadru pentru amenajamentul pastoral.

La stabilirea acestuia se are în vedere producția medie de iarbă a pajiștilor ( tone/ hectar / an ) și valoarea ierbii disponibile care este stabilită prin Hotărârea Consiliului Județean Satu Mare nr. 217/2024.

După cum rezultă din Amenajamentul pastoral, producția medie de iarbă a pajiștilor ( tone/ hectar / an ), determinată pe baza datelor obținute în ultimii 5 ani înainte de întocmirea Amenajamentului pastoral este de 10,05 ( tone/ hectar / an ). Potrivit prevederilor alin (3) al art. 6 din aceleași norme, valoarea ierbii disponibile pentru animale reprezintă produsul dintre producția anuală disponibilă de iarbă și prețul mediu al ierbii stabilit în condițiile legii prin HCJ Satu Mare 217/2024. Valoarea unui kg de masă verde este de 0,06 lei /kg.

Pentru aflarea valorii masei verzi am procedat la realizarea următorului calcul:

- producția medie/ha/an x prețul mediu/kg = valoarea chiriei/ha/sezon de pășunat (140 zile).

10 050 kg MV/ha/an x 0,06 lei/kg = 603 lei/ha/an

Potrivit prevederilor alin (3) al art. 6 din normele mai sus amintite, nivelul minim al prețului de închiriere se stabilește prin diferența dintre valoarea ierbii disponibile pentru animale și valoarea totală a cheltuielilor cu implementarea proiectului de amenajament pastoral. Cheltuielile cu implementarea Amenajamentulului pastoral sunt direct proporționale cu sumele rezultate din lucrările executate de către chiriași, lucrări prevăzute în Amenajamentul pastoral.

Cheltuielile cu lucrările prevăzute în Amenajamentul pastoral, efectuate de către chiriași, diferă în funcție de lucrările executate în anii precedenți existând situații în care acestea sunt mai mari decât suma reprezentând contravaloarea chiriei anuale dar care sunt justificate. În acest caz, sumele au fost împărțite pe mai mulți ani în așa fel încât suma ce trebuie restituită să nu depășească valoarea anuală a chiriei datorate.

|  |  |
| --- | --- |
| Sumele ce trebuie restituite pentru lucrările efectuate în anii 2023-2024 sunt: | |
| Hordoban Ștefan | 4011,61 lei |
| SC Angușica | 19867,89 lei |
| SC Agro Faur 2013 | 37361,77 lei |

Sumele rezultate din contravaloarea lucrărilor executate pe suprafețele de pajiște deținute cu titlu de chirie vor fi restituite chiriașilor cu respectarea prevederilor legale.

Ținând cont de importanța creșterii animalelor și pentru a facilita accesul acestora la suprafețele de pajiști aflate în proprietatea Municipiului, în condițiile în care pentru majoritatea crescătorilor de animale, singura sursă de asigurare a hranei pentru animalele pe care le dețin, pe perioada verii, este masa verde obținută de pe pajiști,

Având în vedere prevederile art. 9 alin. (2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991 cu modificările și completările ulterioare, potrivit cărora: ”Pentru punerea în valoare a pajiştilor aflate în domeniul privat al comunelor, oraşelor, respectiv al municipiilor şi pentru folosirea eficientă a acestora, unităţile administrativ - teritoriale, prin primari, în conformitate cu hotărârile consiliilor locale, în baza cererilor crescătorilor de animale, persoane fizice sau juridice având animalele înscrise în Registrul naţional al exploataţiilor, membri ai colectivităţii locale sau care au sediul social pe teritoriul localităţii respective, încheie contracte de închiriere prin atribuire directă, în condiţiile prevederilor Legii nr. 287/2009 privind Codul civil, republicată, cu modificările ulterioare, pentru suprafeţele de pajişti disponibile, proporţional cu efectivele de animale deţinute în exploataţie, pe o perioadă cuprinsă între 7 şi 10 ani. Suprafeţele de pajişti rămase nealocate se atribuie în condiţiile prevederilor alin. (1) crescătorilor de animale persoane fizice sau juridice având animalele înscrise în Registrul naţional al exploataţiilor,”

Ținând cont de prevederile art. 9 alin. (2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991 și de cele ale art. 136 alin. (8) lit. b) din O.U.G. nr. 57/2019 privind Codul Administrativ, cu modificările și completările ulterioare, proiectul de hotărâre privind aprobarea modului de administrare, în anul 2025, a pajiștilor aflate în domeniul privat al municipiului Satu Mare, se înaintează Consiliului Local al Municipiului Satu Mare cu propunere de aprobare.

Director Executiv Director Executiv Șef Serviciu Ursu Lucica Ghiarfaș Adelin Cristian Ziman Doina